विशेषज्ञों के मुताबिक़ यशराज बैनर की फ़िल्म 'धूम-3' ने हिंदी सिनेमा के पिछले सभी रिकॉर्ड तोड़ते हुए ज़बरदस्त कमाई कर डाली है.'धूम-3' क्रिसमस से पहले 20 दिसंबर को सिनेमाघरों में रिलीज हुई थी.सोमवार को 'धूम-3' की निर्माता कंपनी यशराज फ़िल्म्स ने कहा कि 'धूम-3' ने देश और दुनिया भर में मिलाकर अब तक 500 करोड़ रूपये से ज़्यादा का कारोबार किया है.यशराज के मुताबिक़ भारत में इस फ़िल्म ने अब तक 351.29 करोड़ और दूसरे देशों में 150.06 करोड़ रुपये की कमाई की है जो कुल मिलाकर 501.35 करोड़ है.ग़ौर करने वाली बात ये है कि इस फ़िल्म ने पहले ही दिन रिकॉर्डतोड़ कमाई करते हुए 36 करोड़ का बिज़नेस किया था और फ़िल्म महज़ तीन दिन में 100 करोड़ के क्लब में शामिल हो गई थी.यशराज बैनर तले बनी इस फ़िल्म में आमिर ख़ान ने नेगेटिव रोल अदा किया है. इसमें आमिर के अलावा कटरीना कैफ़, अभिषेक बच्चन, उदय चोपड़ा भी हैं.यशराज के दावे को छोड़ भी दें तो भी विशेषज्ञ मानते हैं कि 'धूम-3' ने वो कर दिखाया जो आज तक कोई भी हिंदी फ़िल्म नहीं कर सकी.फ़िल्म व्यापार विशेषज्ञ कोमल नाहटा के मुताबिक़ फ़िल्म की भारत और विदेश में कमाई और इसके सैटेलाइट अधिकार बेचने से हुई तमाम कमाई को जोड़ दिया जाए तो इसका आंकड़ा पांच सौ करोड़ रुपए को छू गया है.कोमल कहते हैं, "ये ऐसा बेंच-मार्क है जिसे पार करना दूसरी फ़िल्मों के लिए मुश्किल होगा. बहुत आसानी से ये रिकॉर्ड टूटने वाला नहीं है क्योंकि 'धूम-3' न सिर्फ भारत में बल्कि विदेश में भी झंडे गाड़ रही है. इस फिल्म को यूनिवर्सल ब्लॉकबस्टर कहा जा सकता है."'धूम-3' तकरीबन डेढ़ सौ करोड़ रुपये की लागत से बनी है. इस लिहाज़ से फ़िल्म से जुड़ा हर व्यक्ति, चाहे वो निर्माता यशराज बैनर हो या वितरक, सभी मोटे मुनाफ़े में रहेंगे.क्या इस साल कोई फ़िल्म 'धूम-3' को टक्कर दे पाएगी? इस पर फ़िल्म व्यापार विशेषज्ञ कोमल नाहटा ने कहा, "सलमान ख़ान की फ़िल्म 'जय हो' की बहुत चर्चा है. लोगों में इसे लेकर बहुत ज़्यादा उत्सुकता है. सलमान एक ऐसे हीरो हैं जिनकी फ़िल्में देखने के लिए लोग टूट पड़ते हैं. हो सकता है उनकी फ़िल्म 'जय हो' कुछ रिकॉर्ड तोड़े."वो आगे कहते हैं, "इसके अलावा शाहरुख़ ख़ान की हैप्पी न्यू ईयर और फ़ैन और आमिर ख़ान की पीके भी हैं जो इस साल आएंगी और लोगों को उम्मीद है कि वो शायद रिकॉर्ड तोड़ दें."'धूम-3' को समीक्षकों की मिली-जुली प्रतिक्रिया मिली थी. लेकिन इसकी रिकॉर्डतोड़ बॉक्स ऑफ़िस कामयाबी ने साबित कर दिया कि फ़िलहाल बॉलीवुड में 'ख़ान-पावर' को चुनौती देने वाला कोई नहीं है.(बीबीसी हिन्दी के 



एंड्रॉएड ऐप के लिए आप 



यहां क्लिक कर सकते हैं. आप हमें 



फ़ेसबुक और 



ट्विटर पर फ़ॉलो भी कर सकते हैं.)